На основу члана 39. Закона о трговини („Службени гласник РС”, број 52/19) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ПРИВРЕМEНОЈ МЕРИ ОГРАНИЧАВАЊА ЦЕНЕ ГАСА И НАДОКНАДИ РАЗЛИКЕ У ЦЕНИ ПРИРОДНОГ ГАСА НАБАВЉЕНОГ ИЗ УВОЗА ИЛИ ПРОИЗВЕДЕНОГ У РЕПУБЛИЦИ СРБИЈИ У СЛУЧАЈУ ПОРЕМЕЋАЈА НА ТРЖИШТУ ПРИРОДНОГ ГАСА

Члан 1.

Овом уредбом прописује се привремена мера ограничавања цене гаса и право на надокнаду разлике у цени природног гаса набављеног из увоза или произведеног у Републици Србији која се користи за обрачун цене за даљу продају и основне цене, субјекти који имају право на надокнаду разлике у цени, поступак остваривања права на надокнаду, образовање цене природног гаса набављеног из увоза или произведеног у Републици Србији која се користи за обрачун цене за даљу продају, ради спречавања поремећаја на тржишту снабдевања природним гасом.

Ова уредба односи се искључиво на количине природног гаса намењеног за потрошњу на територији Републике Србије.

Члан 2.

Основна цена природног гаса је јединична цена природног гаса из увоза или произведеног у Републици Србији која се користи за обрачун цене за даљу продају снабдевачима, јавним снабдевачима и крајњим купцима и образује се у висини просечне јединичне цене природног гаса за месец новембар 2021. године, која је увећана до највише 12% од 1. јула 2022. године, додатно увећана до највише 11% од 1. јануара 2023. године и додатно увећана до највише 10% од 1. маја 2023. године, а која се додатно увећава до највише 10% од 1. новембра 2023. године изражене у РСД/kWh (у даљем тексту: Основна цена).

Просечна јединична цена природног гаса је пондерисана јединична цена природног гаса свих количина из увоза или произведеног у Републици Србији у складу са дугорочним уговором о снабдевању гасом и припадајућим анексима за једног енергетског субјекта из става 3. овог члана изражена у РСД/kWh.

Основну цену из става 1. овог члана примењују енергетски субјекти који обављају енергетске делатности снабдевање природним гасом и снабдевање на велико природним гасом и енергетски субјект који производи природни гас.

Члан 3.

Субјекти из члана 2. став 3. ове уредбе имају право на надокнаду разлике у цени између цене по којој је природни гас набављен из увоза или произведен у Републици Србији и Основне цене, за количине природног гаса набављене из увоза или произведеног у Републици Србији, а који је испоручен снабдевачима, јавним снабдевачима и крајњим купцима, почев од 1. новембра 2023. закључно са 1. мајем 2024. године.

Средства за исплату по основу оствареног права на надокнаду разлике у цени из става 1. овог члана обезбеђују се из буџета Републике Србије.

Изузетно од става 2. овог члана, Влада може, на предлог министарства надлежног за послове енергетике, одлучити о другачијем начину остваривања права на надокнаду разлике у цени из става 1. овог члана.

Члан 4.

Ради евидентирања и одобравања средстава за надокнаду разлике у цени из члана 3. став 1. ове уредбе субјекти из члана 2. став 3. ове уредбе подносе захтев министарству надлежном за послове енергетике.

Захтев из става 1. овог члана садржи: податке о подносиоцу и о делатности коју обавља, количине природног гаса за које се подноси захтев за исплату надокнаде разлике у цени изражене у kWh, цену за kWh природног гаса из новембра 2021. године у РСД/kWh, количину природног гаса испорученог другом снабдевачу, јавном снабдевачу, односно крајњем купцу изражену у kWh, цену за kWh природног гаса по којој је гас испоручен другом снабдевачу, јавном снабдевачу, односно крајњем купцу у РСД/kWh и износ разлике у цени изражен у РСД.

Уз захтев из става 2. овог члана доставља се:

1) одговарајућа веродостојна рачуноводствена исправа на основу које се може јасно и недвосмислено утврдити цена по којој је природни гас набављен из увоза у новембру 2021. године, као и количине природног гаса на које се ова цена односи. Уколико у рачуноводственој исправи количине и цена нису изражени у јединици мере kWh у складу са ставом 2. овог члана, уз исправу се доставља и одговарајући образложени прерачун;

2) одговарајућа веродостојна рачуноводствена исправа, која мора да садржи датум и време реализованог промета, на основу које се може јасно и недвосмислено утврдити цена по којој је природни гас набављен из увоза, односно произведен као и количине природног гаса на које се ова цена односи. Уколико у рачуноводственој исправи количине и цена нису изражени у јединици мере kWh у складу са ставом 2. овог члана, уз исправу се доставља и одговарајући образложени прерачун;

3) доказ о купопродаји девиза који је у корелацији са рачуном и даном увоза природног гаса из тачке 2) овог става у случају увоза;

4) одговарајућа царинска документација којом се потврђује увоз природног гаса за који се тражи исплата надокнаде за разлику у цени која прати у подацима одговарајућу веродостојну рачуноводствену исправу из тачке 2) овог става у случају увоза;

5) протоколи о примопредаји гаса закључени са добављачима и операторима транспортног система природног гаса за обрачунски период;

6) изјава под пуном материјалном и кривичном одговорношћу законског заступника субјекта који подноси захтев, да су количине природног гаса из тачке 2) овог става набављене, односно произведене под најповољнијим условима;

7) одговарајућа веродостојна рачуноводствена исправа, која мора да садржи датум и време реализованог промета, на основу које се може јасно и недвосмислено утврдити цена по којој је природни гас продат снабдевачу, јавном снабдевачу или крајњем купцу, на које се ова цена односи. Уколико у рачуноводственој исправи количине и цена нису изражени у јединици мере kWh у складу са ставом 2. овог члана, уз исправу се доставља и одговарајући образложени прерачун.

Влада ће образовати Комисију за евидентирање и одобравање средстава за надокнаду разлике у цени из члана 3. став 1. ове уредбе, као и за праћење реализације ове уредбе.

Комисија из става 4. овог члана може од подносиоца захтева тражити и додатне доказе.

Изглед и садржај обрасца захтева из става 1. овог члана дат је у Прилогу 1 – Образац захтева, који је одштампан уз ову уредбу и чини њен саставни део, при чему свака страна захтева мора бити потписана од стране законског заступника подносиоца захтева.

Члан 5.

Субјекти из члана 2. став 3. ове уредбе обрачунавају цене за даљу продају у складу са постојећим методологијама и уговорима, односно елементима уговора о продаји природног гаса.

Члан 6.

Одговорност за тачност приказаних података у складу са овом уредбом сноси искључиво субјект из члана 2. став 3. ове уредбе, односно његов законски заступник.

Комисија из члана 4. став 4. ове уредбе искључиво врши проверу испуњености формалних услова из ове уредбе и не оцењује техничку документацију и не испитује веродостојност докумената достављених у вези са одредбама ове уредбе.

Члан 7.

На основу достављене документације из члана 4. ове уредбе министарство надлежно за послове енергетике додељује субвенције на основу претходне сагласности Владе, а у складу са ликвидним могућностима буџета Републике Србије.

Члан 8.

Поступци започети по захтевима ради остваривања права на надокнаду разлике у цени између цене по којој је природни гас набављен из увоза или произведен у Републици Србији и Основне цене, а који је испоручен снабдевачима, јавним снабдевачима и крајњим купцима, окончаће се у складу са одредбама прописа који су важили до ступања на снагу ове уредбе.

Члан 9.

Даном почетка примене ове уредбе престаје да важи Уредба о привременој мери ограничавања цене гаса и надокнади разлике у цени природног гаса набављеног из увоза или произведеног у Републици Србији у случају поремећаја на тржишту природног гаса („Службени гласник РС”, број 34/23).

Члан 10.

Ова уредба ступа на снагу наредног дана од дана објављивања у „Службеном гласнику Републике Србије”, а почиње да се примењује од 1. новембра 2023. године.

05 Број: 110-9968/2023

У Београду, 20. октобра 2023. године

В Л А Д А

ПРЕДСЕДНИК

Ана Брнабић, с.р.